魏相国舞阳宣文侯司马公诔
成公绥 (WeiJin)
应期降命，笃生我公。九德聿修，百行兼通。文皇践位，龙飞天衢。协赞大命，启迪灵符。光我圣主，齐德有虞。受兹介祉，封国建畿。入总纳言，敷化衡机。出登上将，奋武明威。皇舆省方，作镇于许。旌旗既反，抚戎荆楚。巴蜀作寇，侵我边疆。乃眷西顾，董统雍京。丹麾所指，莫之敢抗。仁济宇内，威摄外荒。流惠陕西，齐美甘棠。加命九锡，尊位相国。比王齐鲁，以崇殿礼。